Peter Skaarup (DD), 2023-01-26:
Tak for ordet, og tak til Dansk Folkeparti for at have fremsat det her beslutningsforslag.
Beslutningsforslaget foreslår en ændring af Folketingets forretningsorden, så der fremover bliver mulighed for, at der kan stilles folketingsspørgsmål til ministre vedrørende handlinger og udtalelser under de pågældendes tidligere ansvarsområder som ministre.
Helt grundlæggende deler vi forslagsstillernes ambition om, at det er Folketingets opgave at føre kontrol med regeringen og ikke nogen som helst andres.
Og det er i øvrigt vigtigt, at vi har en stærk opposition, der hele tiden holder regeringen op på de ting, som man har stillet danskerne i udsigt.
Det kan der måske lige præcis i den her tid være ekstra grund til, altså at man af og til er meget opmærksom på, hvad det egentlig er, der er blevet stillet i udsigt.
I Danmarksdemokraterne er vi altså varme tilhængere af og bruger også de her redskaber og værktøjer, som vi har i Folketinget og skal bruge for at kunne kontrollere regeringen.
Det er der som nævnt måske i særlig grad brug for lige i øjeblikket, hvor vi reelt har fået en flertalsregering.
Når vi sådan kigger ned over beslutningsforslaget, er der rigtig mange gode intentioner, som vi deler.
Der er også nogle udfordringer, som jeg lige vil vende tilbage til.
Her vil man jo gerne kigge en minister i kortene på et ansvarsområde, han eller hun tidligere har haft.
Det er så en nuværende minister.
Man kunne jo måske med lige så god ret sige, at det også kunne være interessant at kigge en minister, som er helt afgået og ikke er minister nu, i kortene, hvis man endelig skulle komme dertil.
På den måde kan der være forskellige diskussioner i forbindelse med det her forslag, som man måske med fordel kan kigge nærmere på.
Flere har også været inde på, at man kan kigge nærmere på nogle af de facetter, der er omkring forslaget.
Det kunne være i form af en beretning, eller det kunne være en opgave i Udvalget for Forretningsordenen.
Der, hvor der er nogle udfordringer – hvis vi skal tage det – er jo, hvor vi gerne vil have flere redskaber i Folketinget.
Vi har fået Granskningsudvalget, en granskningskommission og lignende til at undersøge ministre under deres tidligere ministerembeder.
Der er også det, at der er et ansvar, man skal gøre gældende.
Der kan man sige, at for en minister, der ikke sidder på det område, vedkommende har siddet på, er der jo et ministeransvar, som vedkommende ikke på samme måde kan holdes op på, når vedkommende udtaler sig om noget, som vedkommende ikke længere har ansvaret for, eller som er vedkommendes ressort.
Så man skal ikke foregøgle, at man, hvis man gennemførte det her, ville få et vildt godt redskab, der kan bruges i alle mulige situationer, for tendensen vil måske være, at en række af de ministre, der kunne være interesse for, ikke vil sige noget, fordi de har forladt posten.
Så hvordan det skal administreres, at en minister pludselig skal stå til ansvar for et område, som vedkommende tidligere har været minister for, men som vedkommende ikke er det for længere, vil det i praksis, når det kommer til stykket, være ganske svært at sige.
Og sådan nogle redskaber skal jo gerne kunne bruges i praksis.
Men jeg vil gerne gentage, at vi grundlæggende er tilhængere af, at man holder ministre op på deres ansvar for det, de har gjort, og det skal vi finde vores måde at gøre på, så vi gør det på den rigtige måde her i Folketinget.
Det skal der ikke være tvivl om.
Derfor synes jeg, vi skal have en opfølgning på det her forslag i Udvalget for Forretningsordenen, hvor vi i øvrigt jo også lige har nedsat Granskningsudvalget, der får nok at se til her i den kommende tid.
Der er spændende sager på tapetet, som vi skal have fat på.